Národná federácia JAR prišla nedávno o hlavného sponzora, ktorý jej ročne prinášal 1,25 milióna dolárov. V súčasnosti nemá dostatok prostriedkov na zaplatenie leteniek do Barcelony.
Prezident federácie Shaun Adriaanse už potvrdil, že plavcov do Katalánska vyšlú, ale musia si zaplatiť cestu i ubytovanie. "Nemáme nového sponzora, nikto nemá záujem podporovať plávanie," posťažoval si Adriaanse.
Podľa Berta le Closa, ktorý je manažérom syna Chada, je situácia úbohá. "Je smutné, nešťastné a úbohé, že si musíte kúpiť letenky. Je to hanba, keď si vezmete, koľko plavci získali pre túto krajinu medailí a ako ju preslávili. Nechcem byť konkrétny, ale existujú tímy, ktoré dostanú milióny a neprinesú zo šampionátov nič," povedal pre Sunday Times Bert le Clos. Situáciu sa už snaží riešiť aj juhoafrický minister športu Fikile Mbalula.